Месяца марта в 7-й день
Святыя преподобномученицы Екатерины
(Константиновой)

Тропарь, глас 4:
[bookmark: _GoBack]Любовию Христовою уязвившися,/ вся красная мира сего оставила еси,/ и в терпении скорбей житие ангельское проходила еси./ Егда же прииде испытания час,/ злобы мучителей не убоявшися,/ смерть вольную за Господа прияла еси/ и во обители Небесныя вселилася еси./ Сего ради с любовию вопием ти:/ радуйся, святая преподобномученице Екатерино,/ звездо пресветлая,/ над весию Сходненскою возсиявшая.

Кондак, глас 2:
Лику святых жен подражающи,/ иноческия труды подъяла еси,/ преподобномученице славная Екатерино./ Егда же во дни гонений на веру Христову/ обитель твою безбожнии разориша,/ призва тя Господь к мученическому подвигу,/ егоже добропобедно скончала еси./ Ныне же, Престолу Святыя Троицы предстоящи,/ моли спастися душам нашим.

Молитва
О, святая преподобномученице Екатерино, покровительнице града нашего и Церкве Русския похвало! 
Ты, от юности монашескаго жития возжелавши, в посте, бдении и молитве служение твое усердно проходила еси. Егда же Церковь Христову скорби и гонения лютая объяша, ты мученическую смерть мужественне прияла еси и венцем Небесныя славы увенчалася еси. Темже, прославляюще любовь твою ко Господу, укрепившаго тя во исповедании веры даже до смерти, во умилении сердец наших взываем: поминай нас в молитвах твоих к Богу, да утвердит в стране Российстей веру и благочестие, да дарует нам дух покаяния, смирения и кротости, да возжжет в сердцах наших ревность о славе Божией. 
О, преподобномученице Екатерино! Моли Господа со всеми новомученики Церкве Русския избавити нас междоусобныя брани, раздоров и нестроений и низпослати мир на вся грады и веси христианския, да всеми славится всечестное Имя дивнаго во святых Своих Бога, Отца и Сына и Святаго Духа, во веки веков. Аминь.
